Bréf um rollur, laxveiði, Zeitgeist og eignaupptöku

Eins og rollur

Íslenska þjóðin er líklega ekkert skárri en ráðmenn hennar.

Ráðamennirnir runnu á rassinn með allt sitt; klikkuðu á eftirlitinu, klikkuðu á siðferðinu, klikkuðu á einkavæðingunni, klikkuðu á viðvörunarbjöllum annarra, klikkuðu á eigin viðvörunarbjöllum, klikkuðu á eftirfylgninni í öllum aðgerðum, klikkuðu á sjálfum sér, klikkuðu á öllu. Íslenska þjóðin virðist vera að sofna á verðinum sem hún setti upp fyrir nokkrum vikum með sambærilegum hætti. Enda erum við öll undan hvert öðru komin svo ekki við öðru að búast.

Íslenska þjóðin hefur margt lengi verið þekkt fyrir að vera upptekin af sjálfri sér. Íslenska þjóðin hefur ALLTAF verið eins og ósamstæður hópur af rollum sem vita ekki hvort þær eiga að fara inn í réttina eða út úr henni.

Nú var útifundur í dag og kraftur hans var engan veginn í takt við það sem byggt hafði verið upp. Nú eru húsmæðurnar heima að baka sörur og kallarnir í Kringlunni með börnunum að kaupa nýjan kjól handa mömmu – á krítina sem eftir er.

Maður bjóst aðeins við því að loksins sýndi þjóðin á sér hreðjarnar og gerði eitthvað. En einhvern veginn er baráttan orðin slöpp eftir þokkalega fullnægingu á laugardaginn fyrir viku þegar unga lögfræðidísin sagði að við myndum bera þá út þar sem þeir fela sig.

Ætlar þjóðin að tapa sér í laufabrauðsbakstur eða ætlar hún að láta baka sig á 200 gráðum ?

Alla trú hef ég á íslenskri þjóð; en guð einn veit hvenær þjóðin virkilega stóð upp síðast og reis upp gegn óréttlæti.

Hvar er Jón Sigurðsson dagsins í dag ?

- - -

Ef…

Varðandi eftirfarandi:

It is too early to tell exactly how it all will turn out – except it wont be pretty.

Spurning:

Er það trúverðugt að íslenzk stjórnvöld hafi ekki vitað um mitt ár 2008 að ljótir hlutir voru framundan – eins og kom á daginn fyrir nokkrum vikum?

Umsögn:

Ef stjórnvöld vissu það ekki, þá eru þau óhæf og ber að víkja.

Ef þau vissu það en gerðu ekki neitt, þá eru þau óhæf og ber að víkja.

- - -

Gömul og gleymd kreppa

Ritstjórnargrein í Lögrjettu 16. nóvember 1921. Þar var rætt um fall á gengi íslensku krónunnar og brask með hana. Velt var fyrir sér leiðum til að stoppa gengislækkunina og lausnin var með því að spara:

„Ríkið verður að ganga á undan og taka fyrir öll útgjöld, sem eru ekki bein lífsnauðsyn. Sveitarfélög verða líka að gera það og hver einstaklingur verður að reyna að takmarka eyðsluna eftir megni. Verði þetta ekki gert, fer alt norður og niður. Eitt verðum við þó framar öllu að hafa hugfast. Við megum ekki missa móðinn, því þá fer alt út um þúfu. Og við verðum að framleiða svo mikið sem nokkur tök eru á, og til þess verðum við að neyta allra bragða og nota öll þau framleiðslutæki, sem við höfum ráð á. Aðeins á þann hátt getum við haft von um að grynna á skuldum okkar, og þar er þá sem skórinn kreppir að.“

Seinna eða 22. febrúar 1922 var haldinn fundur á vegum Stúdentafjelagsins í Iðnaðarmannahúsinu og var þar talað um „fjárkreppuna“. Vegna ýmissa misheppnaðra lána og skipakaupa ríkisins, seðlaaukningu og skulda erlendis. Einnig óheppilegt enskt lán um að kenna.

Er þetta eitthvað sambærilegt við það sem við göngum í gegnum í dag? Ekki er ég þó sammála um sparnaðinn í öllu atriði. Það fer eftir því hvar honum er drepið niður.

- - -

Um byggingariðnaðinn

Ég hef saknað þess svolítið að sjá ekki meiri umræðu um það hvernig komið er fyrir byggingariðnaðinum. Ef ég man rétt var búið að vara við því seinni hluta árs 2005 að líkur væru á að það stefndi í offramboð bæði á íbúðarhúsnæði svo og verslunar- og skrifstofuhúsnæði. Nú vil ég sjá tekna upp umræðu um þetta. Var einhverntíman gerð einhver skýrsla um þetta þ.e. um þörfina? Hvar er hún? Hverjir gerðu hana? Hversu víðtæk var hún? Var hún eyðilögð? Kom til óeðlilegs þrýstings frá verktökum? Mér finnst allt í lagi að kafað sé ofan í þessi mál.

Hér á Akranesi eru fleiri hús á ýmiskonar byggingarstigi sem standa engum til gagns og óvíst hvenær þau verða tekin í notkun. Ég veit að þetta er líka svona á höfuðborgarsvæðinu. Það er ofboðslega dýrt að byggja svona mikið án þess að koma byggingunni í gagnið. Mér er nær að halda að við þurfum ekki að byggja nema mjög takmarkað næstu 3-4 árin. Hjá hverjum liggja mistökin? Og hver ber ábyrgðina? Kötturinn sagði ekki ég o.s.frv.

Svo er annað mál: Um daginn var talað um bankalánin sem gömlu bankarnir lánuðu í erlendri mynt. Mikið af þessu eru bílalán eða bílasamningar, svo og húsnæðislán. Upp hefur komið sú umræða hvort greiða skuli þessi lán til baka að fullu leyti eða í besta lagi að greiða þessi lán ekki að neinu leyti til baka. Nú er ég enginn sérfræðingur í peningamálum. En ef ég fæ lán í banka verður bankinn að eiga einhverja eign á móti eða einhverja tryggingu til að geta lánað mér. Getur verið að eignin sem upphaflega stóð á bak við þessi lán (þ.e. eignir gömlu bankana) sé ekki lengur til og nýju bankarnir þurfi ekki að standa skil á þessu til eins eða neins? Kannski er ég að misskilja eithvað eða að hugmyndin sé kolröng, en Jafet Ólafsson ráðgjafi kom inn á þetta í fréttatíma nú um daginn. Þetta hljómar afskaplega ólíklega en samt nógu líklega til að kanna hvort einhver möguleiki væri á þessu. Og ef svo er hvert getur þá fólk leitað til að fá svör og réttláta málsmeðferð?

Jæja, læt ég þetta nægja að sinni. Ekki veit ég hvað þú gerir með þessi skrif. En haltu áfram með góðan þátt.

- - -

Laxveiði

Það vekur furðu mína að enginn hafi gert sér ferð upp í Veiðmálastofnun og nálgast veiðibækur áranna 2006, 2007 (sérstaklega) og 2008 fyrir þekktustu laxveiðiár landsins.

Í þessum bókum er að finna nöfn stjórnenda flestra ef ekki allra lífeyrissjóða landsmanna ár eftir ár. Einnig eru þar færð til bókar nöfn stjórnmálamanna sem og annarra áhrifamanna í íslensku samfélagi. Þarna voru því samankomir – í boði bankanna – eftirlitsaðilarnir, kjörnir fulltrúar almennings, ásamt fulltrúum lífeyrissjóðanna sem bera ábyrgð á að að ávaxta lífeyrissparnað þjóðarinnar „af skynsemi“. Sumir stjórnendur lífeyrissjóðanna þáðu boðstúrana hjá öllum bönkunum og veiddu vikum saman.

Hvar í heiminum yrðu það taldir eðlilegir viðskiptahættir að þiggja slík boð !?

Vinsælustu árnar fyrir þessa boðstúra sem hlupu á hundruðum milljóna árlega eru réttsælis, Laxá í Kjós, Laxá í Leir, Norðurá, Grímsá, Þverá/Kjarrá, Langá, Haffjarðará, Laxá í Dölum, Víðidalsá, Laxá á Ásum, Blanda, Selá og Rangár.

Þá má ekki gleyma vikulegum ferðum til Kólarskagans í Rússlandi með einkaþotum frá Reykjavík. Kampavín og kavíar. Allt í boði bankans. Ekkert var nógu flott og markmiðið bankanna að toppa hvorn annan í geðveikinni.

Þetta er fróðleg sagnfræði í ljósi aðstæðna. Vonandi kynnir þú þér málið því þú virðist vera sá eini sem þorir.

- - -

Vissir þú…

Á vef þessara samtaka er að finna síðu undir yfirskriftinni „Vissir þú?“.

Þar er að finna 18 punkta sem eiga að hræða okkur frá Evrópusambandsaðild.

(sjá http://www.heimssyn.is/page_5.html )

Efst á þessum lista er eftirfarandi:

„…samkvæmt ítarlegri skýrslu Hagfræðastofnunar Háskóla Íslands um gengismál, sem gefin var út í febrúar 2006, er íslenska krónan þrátt fyrir allt mun betri kostur fyrir Ísland en evran. Ástæðan er einkum sú að með upptöku evrunnar myndi sjálfstæð peningamálastjórnun heyra sögunni til sem skýrsluhöfundar telja afar mikilvæga fyrir lítið hagkerfi eins og Ísland og vega þyngra en hugsanlegur ávinningur af upptöku hennar.“

Maður hlýtur að spyrja sig hvort að Sigurður Kári og félagar taki hlutverk sitt nógu alvarlega. Kannski ættu þeir bara að hætta þessu?

- - -

Zeitgeist

Þú hefur nokkrum sinnum fengið Jóhannes Björn, sem heldur úti

vald.org, til þín. Ef þú skoðar bók hans Falið Vald og þá sérstaklega

þennan kafla: http://vald.org/falid_vald/kafli08.htm, þá sýnist mér að

hann sé að segja það nákvæmlega sama um peningakerfið og sagt er í

myndinni Zeitgeist: Addendum (fyrsta hluta). Sjá:

http://video.google.com/videosearch?q=zeitgeist+addendum&emb=0&aq=0&oq=zeitgeist+ad#

Það sem kemur fram þar og í bók Jóhannesar um peningakerfið er ansi

sláandi. Ég hef ekki þekkingu til að vita hvort það sem þarna segir er

rétt en mér þætti áhugavert að vita það. Getur þú ekki séð til þess að

hluti þessarar myndar verði sýndur á RÚV og fengið menn með þekkingu

til að ræða efni hennar? Ég er í það minnsta forvitinn að vita hvað

menn sem hafa þekkingu á þessum málum segja um þetta.

Ótrúlega margir hafa séð þessa mynd á netinu og vita ekki hvað þeir

eiga að halda, enda hafa fæstir nauðsynlega þekkingu á peningamálum

til að meta sannleiksgildið. Nú er einmitt tíminn til að upplýsa fólk

um það út á hvað peningakerfi okkar gengur.

- - -

Jóna Jóns

Ég er Jóna Jóns.

Ég var að ég taldi í öruggri vinnu.

Ég er háskólamenntuð 42 ára móðir tveggja unglinga 18 og 15.

Ég átti skuldlausan bíl (losaði mig við hann og tek núna strætó), íbúð með 70% láni frá Íbúðalánasjólði á góðum stað í borginni.

Ég hef alltaf staðið í skilum og á ekki flatskjá.

Þangað til núna.

Búin að missa vinnuna, er föst í eigin íbúð, búin að nurla saman í sparnað sem átti að ganga til barnanna minna, sparnaður að mestu tapaður.

Ég er ekki áhættufíkill.

Ég get ekki staðið í skilum og sennilega þarf ég að leigja íbúðina MÍNA af ríkinu til að hafa þak yfir höfuðið.

Svör frá Íbúðalánasjóði: „Það er betra fyrir þig að vera í vanskilum heldur en að frysta lán… Ef þú getur borgað inná lánið af og til…“

Talaði við félagsmálaráðuneyti – fólkið þar er í sömu óvissu og við – hinn aumi almúgi!

Engin svör.

Framlengja lánið í 70 ár!!!! Ég verð löngu dauð þá og börnin mín erfa skuldir í stað eigna sem forfeður þeirra sköpuðu fyrir einhverjum öldum síðan!!!

Mér var kennt að spara, kenna börnum mínum um hin góðu gildi sem myndi leiða þau á góðan stað í lífinu… Hmmm, góðan stað?

Hvað á ég að segja við börnin sem eru bæði fermd og þurftu að leggja 2/3 af fermingarpeningum í sparnað (af því að ég taldi mig svo flínka í fjármálum)… þau þurfa jú einn góðan veðurdag að kaupa sér íbúð og bíl! Hvaða rugl er þetta í dag?

Ég er óviss um komandi framtíð og mér líður illa.

Mér líður illa af því að ég var varkár og er að súpa seiðið af varkárninni.

Hver getur svarað fyrir Jónu Jóns, Jón Jóns, og mig…

- - -

Eignaupptaka

Í Kastljósi verið að ræða húsnæðismálin, hvað væri búið að gera og hvað þyrfti

að gera. EINA umræðan er um afborganir. Afhverju talar ENGIN í alvöru um

eignaupptökuna, sem felst í þessu öllu???

Árið 2005 keypti ég íbúð á 22 milljónir. Sjálf átti ég 10 milljónir eftir að

hafa nurlað í 30 ár! Ég fékk 12 millj. lán í SPRON með föstum 4,15% vöxtum.

Íbúðaverðið hækkaði svo í 25 mill en þar sem ég ætlaði mér að vera hér þar til

börnin væru farin að heiman – eftir 5-7 ár eða svo græddi ég ekkert á því. Þá

hafði ég hugsað mér að minnka við mig og kannski í fyrsta skipti í lífinu að

eiga afgang af launum en ég er 55 ára.

Afborganir voru í byrjun 51 þúsund á mánuði og allt virðist í lagi þó

verðbólguspá Seðlabankans sem ALLTAF var í kring um 2-4% stæðist nú ekki alveg.

Nú, 3 og hálfu ári seinna er staðan þannig:

Lánið er komið í 15,2 og íbúðarverðið er komið niður í 18-19mill. Ég er að

reyna að selja en gengur ekki enda selst ekkert. Búið er að segja mér upp í

bankanum og ég fer á atvinnuleysisbætur eftir 2 mánuði.

Mér er sagt að á NÆSTU 12 mánuðum eða svo muni lánið mitt fara í minnst 18

milljónir, jafnvel enn hærra og verð íbúðarinnar sennilega niður í 16 – 17!!

Eign mín, 10 milljónir, sem eru hreint engi smáaurar fyrir konu sem hefur

unnið úti allan daginn og komið 3 börnum í gegnum háskóla og til manns – er

horfin!!! bara horfin og engin lætur sér þetta koma við!!!

Mér er líka sagt að ég geti bara búið hér áfram, greitt háar afborganir sem ég

þarf væntanlega að finna mér 2 störf til að hafa fyrir, verði ég svo HEPPIN að

fá 1 starf – hvað þá 2. Þó ég þræli í þessu starfi eða störfum þar til ég

drepst mun ég aldrei gera meir en skrimta og höfuðstóllinn mun halda áfram að

hækka.

Eignin muni svo smátt og smátt hækka í verði aftur, er mér sagt, en æææ , þá

hækkar líka verðbólgan og þar með lánið mitt ennþá meir!!!!!

Sem sagt – innan árs er ég eignalaus og telst heppin ef ég hef getað haldið í

við afborganir. Taki bankinn yfir íbúðina má guð vita hvort ég komi út á

sléttu eða jafnvel skulda ennþá. Þá þarf ég að gera mig gjaldþrota. Þarna er

ég, sem safnaði, keypti mjög skynsamlega, bara svipt aleigu minni og

ævisparnaði og allir eru að röfla um afborganir eða lengingu lána!!!!

Nota bene – lengi ég lánið í 70 ár – verður búið að greiða fyrir þessar

12milljónir sem teknar voru að láni, á vormánuðum 2005, kr. 1.354.824.000

Já- segi og skrifa – einn milljarð þrjúhundruð fimmtíuog fjórarmilljónir

átthundruð tuttugu og fjögur þúsund, miðað við 4,15% vexti og sömu verðhækkun

og hefur verið á síðustu 40 mánuðum, þe., 26%. Þarna er ekki verðbólguskotið

sem er væntanlegt, tekið með.

Sennilega munum við sem svona erum stödd, bara ganga út eins og gert er í

Ameríku. Þegar staðan er orðin þannig að stærsti hluti launanna fer í lánin

eða leiguna eins og það mun heita þá – þá göngum við bara út – hættum að borga.

Þá leggst allt endanlega á hliðina segja hagfræðingar ef fólk hættir að borga.

Þetta mun byrja að gerast seint á næsta ári sennilega eða snemma á 2010.

Hvað gerist þá???? það ætla ég ekki að lifa af skal ég segja ykkur. Íslensk

náttúra mun tilheyra mér sama hvaða banki fer á hausinn og í hana mun ég

leggjast einhverja nógu kalda nótt, „þakka“ fyrir mig og óska ykkur hinum

blessunar.

- - -

Olíufurstinn og KB

Hvað varð um olíufurstann sem keypti í KB banka í sumar?

Gufaði það allt upp í skítalykt?

Mig minnir að hann hafi keypt 5% í KB og allt var klárt í ágúst að mig minnir, en hvað skeði svo?

Veit einhver þetta hefur aldrei verið nefnt eftir að hann var sagður hafa keypt þessi 5% ?

- - -

Ímyndarnefndin

Helstu niðurstöður nefndarinnar er þær að ímynd Íslands er almennt

jákvæð en veikburða og smá erlendis og byggir fyrst og fremst á upplifun

af náttúru en ekki af þjóð, menningu eða atvinnustarfsemi. Nefndin

leggur því til að ímyndaruppbygging Íslands miði að því að skapa jákvæða

og sterka ímynd ekki bara af náttúru landsins heldur einnig af fólki,

atvinnulífi og menningu.

http://www.forsaetisraduneyti.is/utgefid-efni/nr/2904